PTTGC ฟุ้งผลงานปี 58 จะไม่น้อยกว่าปีก่อน มองราคาน้ำมันดิบปีนี้ที่ 50-55 เหรียญฯ
PTTGC คาดผลงานปี 58 ไม่ด้อยกว่าปีก่อน แม้ราคาน้ำมันดิบยังต่ำ มองราคาน้ำมันดิบปีนี้อยู่ที่ระดับ 50-55 เหรีย
1 เม.ย. 2558

นายประเสริฐ บุญสัมพันธ์ ประธานกรรมการ บริษัท พีทีที โกลบอล เคมิคอล จำกัด (มหาชน) หรือ PTTGC เปิดเผยว่า ผลการดำเนินงานของบริษัทในปีนี้จะไม่น้อยกว่าปี 57 ที่ผ่านมา เนื่องจากบริษัทได้ดำเนินการหลายมาตรการ ทั้งการควบคุมค่าใช้จ่าย ,การขยายรายได้ และการขายสินค้าที่มีอัตรากำไรสูง
โดยบริษัทมีการทำประมาณการผลประกอบการตั้งแต่ปีนี้ถึง 5 ปีข้างหน้าบนพื้นฐานประมาณการราคาน้ำมันดิบ ปริมาณการผลิตผลิตภัณฑ์ต่างๆ การคำนวณตามแผนขยายธุรกิจ รวมถึงการทำตัวเลขสมมติฐานที่ประเมินไว้ใกล้เคียงกับความเป็นจริงพบว่ามีกำไร แต่ยังไม่สามารถเปิดเผยได้
ขณะที่คาดราคาน้ำมันดิบในปีนี้จะอยู่ที่ระดับ 50-55 เหรียญสหรัฐ/บาร์เรล เนื่องจากยังมีกำลังการผลิตมากกว่าความต้องการใช้ แต่คาดว่าราคาน้ำมันในช่วงปี 59-62 จะค่อยๆปรับขึ้นมาอยู่ที่กว่า 70 เหรียญสหรัฐ/บาร์เรล อย่างไรก็ตาม ในช่วง 5 ปีนี้ราคาน้ำมันไม่น่าจะกลับไปยืนที่ระดับ 100 เหรียญสหรัฐ/บาร์เรล โดยน่าจะเคลื่อนไหวอยู่ในช่วง 70-80 เหรียญสหรัฐ/บาร์เรล แต่ผลประกอบการบริษัทน้ำมันหรือบริษัทปิโตรเคมีจะอยู่ในฐานะที่พลิกฟื้นกลับมาได้ เนื่องจากเป็นช่วงราคาน้ำมันขาขึ้น
ทั้งนี้ราคาน้ำมันที่ลดลงส่งผลกระทบต่อบริษัทเหมือนที่เห็นในปีที่แล้วที่กำไรลดลงไปครึ่งหนึ่ง และมีขาดทุนจากสต็อก อีกทั้งทำให้ข้อได้เปรียบจากการที่เป็นผู้ผลิตปิโตรเคมีที่ใช้ก๊าซธรรมชาติเป็นหลักนั้นแคบลงมาเมื่อเทียบกับผู้ผลิตที่ใช้วัตถุดิบอิงกับราคาน้ำมัน
 